DECIZIA COMISIEI
din 21 decembrie 2007
de aprobare a planurilor pentru anul 2008 de eradicare a pestei porcine clasice la mistreți și de vaccinare de urgență a acestora și a porcinelor din exploatațiile din România contra acestei boli
[notificată cu numărul C(2007) 6699]
(Numai textul în limba română este autentic)
(2007/870/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de aderare a Bulgariei și a României, în special articolul 4 alineatul (3),
având în vedere Actul de aderare a Bulgariei și a României, în special articolul 42,
având în vedere Directiva 2001/89/CE a Consiliului din 23 octombrie 2001 privind măsurile comunitare pentru controlul pestei porcine clasice (1), în special articolul 16 alineatul (1) al doilea paragraf, articolul 19 alineatul (3) al doilea paragraf și articolul 20 alineatul (2) al patrulea paragraf,
întrucât:
(1)
Directiva 2001/89/CE introduce măsuri comunitare minime pentru controlul pestei porcine clasice. Aceste măsuri includ dispoziția conform căreia, ulterior confirmării primului caz de pestă porcină clasică la mistreți, statele membre trebuie să înainteze Comisiei un plan privind măsurile de eradicare a acestei boli. De asemenea, aceste măsuri prevăd vaccinarea de urgență a mistreților și a porcilor din fermele de porcine.
(2)
România a pus în aplicare un program pentru monitorizarea și controlul pestei porcine clasice pe întreg teritoriul său. Acest program este încă în curs de derulare.
(3)
Decizia 2006/802/CE a Comisiei din 23 noiembrie 2006 de aprobare a planurilor de eradicare a pestei porcine clasice la porcii sălbatici și de vaccinare de urgență a acestor porcine și a porcinelor din exploatații împotriva pestei porcine clasice în România (2) a fost adoptată în cadrul măsurilor de combatere a pestei porcine clasice. Decizia 2006/802/CE se aplică până la 31 decembrie 2007.
(4)
Au fost constatate cazuri de pestă porcină clasică la mistreți și la porcinele din exploatațiile din România.
(5)
La 29 noiembrie 2007, România a înaintat spre aprobare Comisiei un plan modificat de eradicare a pestei porcine clasice la mistreți și un plan pentru anul 2008 de vaccinare de urgență contra pestei porcine clasice a mistreților de pe întreg teritoriul României.
(6)
În plus, la 29 noiembrie 2007, România a înaintat Comisiei un plan modificat pentru anul 2008 de vaccinare de urgență cu un vaccin marker a porcinelor din exploatațiile mari și un plan de vaccinare de urgență cu un vaccin viu atenuat convențional a porcinelor din exploatațiile mici.
(7)
Comisia a examinat planurile prezentate de România și a constatat că acestea sunt conforme cu Directiva 2001/89/CE. Prin urmare, aceste planuri ar trebui aprobate.
(8)
România trebuie să asigure, în interesul sănătății animale, punerea în aplicare efectivă a măsurilor prevăzute de planurile menționate anterior.
(9)
Ca urmare a prezenței endemice a pestei porcine clasice pe teritoriul României, a fost adoptată Decizia 2006/779/CE a Comisiei din 14 noiembrie 2006 privind măsurile tranzitorii de sănătate animală pentru combaterea pestei porcine clasice în România (3).
(10)
Măsurile prevăzute în Decizia 2006/779/CE interzic, printre altele, expedierea din România către alte state membre a cărnii de porc, a produselor din carne de porc și a produselor și a preparatelor care conțin carne de porc. În acest sens, carnea și astfel de produse trebuie să poarte mărci speciale. În consecință, este necesară însemnarea cu aceeași marcă a cărnii proaspete a porcinelor vaccinate în timpul campaniei de vaccinare de urgență, în conformitate cu prezenta decizie, precum și elaborarea dispozițiilor pentru desfacerea acestei cărni pe piață.
(11)
Măsurile prevăzute de prezenta decizie ar trebui aprobate ca măsuri tranzitorii aplicabile până la 31 decembrie 2008.
(12)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Plan de eradicare a pestei porcine clasice la mistreți
Se aprobă planul înaintat de România Comisiei la 29 noiembrie 2007 de eradicare a pestei porcine clasice la mistreți, în regiunea precizată la punctul 1 din anexă.
Articolul 2
Plan de vaccinare de urgență a mistreților contra pestei porcine clasice
Se aprobă planul înaintat de România Comisiei la 29 noiembrie 2007 de vaccinare de urgență a mistreților contra pestei porcine clasice, în regiunea precizată la punctul 2 din anexă.
Articolul 3
Plan de vaccinare de urgență cu un vaccin marker a porcinelor din exploatații
Se aprobă planul înaintat de România Comisiei la 29 noiembrie 2007 de vaccinare de urgență cu un vaccin marker contra pestei porcine clasice a porcinelor din exploatațiile din regiunea precizată la punctul 3 din anexă.
Articolul 4
Plan de vaccinare de urgență contra pestei porcine cu un vaccin viu atenuat convențional a porcinelor din exploatații
Se aprobă planul înaintat de România Comisiei la 29 noiembrie 2007 de vaccinare de urgență contra pestei porcine clasice cu un vaccin viu atenuat convențional a porcinelor din exploatațiile din regiunea precizată la punctul 4 din anexă.
Articolul 5
Obligațiile României privind carnea de porc
România garantează că porcinele de la care s-a obținut carnea:
(a)
sunt vaccinate cu un vaccin marker în conformitate cu articolul 3 din prezenta decizie, iar desfacerea acestei cărni este restricționată la piața națională, carnea respectivă nefiind expediată către celelalte state membre;
(b)
sunt vaccinate în conformitate cu articolele 3 și 4 din prezenta decizie, iar această carne poartă o marcă de identificare sau marcă de sănătate speciale, care nu pot fi confundate cu ștampila comunitară, în conformitate cu articolul 4 din Decizia 2006/779/CE;
(c)
sunt vaccinate cu un vaccin viu atenuat convențional, în conformitate cu articolul 4 din prezenta decizie, iar desfacerea pe piață a acestei cărni este restricționată pentru consumul intern privat, carnea respectivă nefiind expediată către celelalte state membre.
Articolul 6
Obligațiile României în materie de furnizare a informațiilor
România asigură furnizarea, în fiecare lună, către statele membre și Comisie a unui raport cu privire la punerea în aplicare a planurilor de vaccinare de urgență a porcinelor, în conformitate cu articolele 3 și 4, acest raport conținând, pentru fiecare județ, cel puțin informațiile următoare:
(a)
numărul total de exploatații și numărul total de porcine din cadrul acestora, pe categorii, după cum este prevăzut în programul de eradicare;
(b)
pe categorii de exploatații, numărul lunar și numărul total de exploatații și de porcine în cazul cărora a fost efectuată vaccinarea de urgență;
(c)
numărul lunar și numărul total de doze ale diferitelor vaccinuri care au fost utilizate;
(d)
numărul lunar și numărul total de teste de monitorizare care au fost efectuate, precum și rezultatele acestora.
Articolul 7
Măsuri de respectare a dispozițiilor care trebuie adoptate de către România
România trebuie să ia toate măsurile necesare pentru respectarea prezentei decizii și trebuie să publice aceste măsuri. România informează de îndată Comisia cu privire la aceasta.
Articolul 8
Aplicabilitate
Prezenta decizie se aplică de la 1 ianuarie 2008 până la 31 decembrie 2008.
Articolul 9
Destinatar
Prezenta decizie se adresează României.
Adoptată la Bruxelles, 21 decembrie 2007.